**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ**

**НА 41-ОТО НАРОДНО СЪБРАНИЕ**

**ДО**

**Г-ЖА РУМЯНА БЪЧВАРОВА**

**ЗАМЕСТНИК МИНИСТЪР-ПРЕДСЕДАТЕЛ по коалиционна политика и държавна администрация и министър на вътрешните работи**

**ВЪПРОС**

**От Кристиан Вигенин, народен представител**

**от ПГ на БСП лява България**

Съгласно чл. 90, ал. 1 от Конституцията на Република България и чл. 92, ал.1 от ПОДНС отправям въпрос

## ОТНОСНО: Липсата на реформи в държавната администрация.

**Уважаема госпожо заместник министър-председател,**

В началото на тази година, с немалко закъснение след съставянето на правителството, Вие обявихте своите управленски приоритети.

Обещахте пълен одит на административните услуги и регистри, оптимизиране и ревизиране на процесите, за да може администрациите да улеснят гражданите, като комуникират по-добре помежду си.

Като акцент в административната реформа обещахте да се извършва оценка на въздействието на законодателството, в партньорство с Народното събрание, с цел намаляване на свръхрегулацията и честите промени на законите.

Заявихте, че ще търсите по-широко включване на гражданските организации и бизнеса при формирането на политиките и вземането на управленските решения, ще структурирате по-добре обществените консултации и участието на повече заинтересовани страни в процеса по вземане на решения.

Разработихте Пътна карта за изпълнението на Стратегията за развитие на държавната администрация 2015–2020 г., въз основа на приетата от правителството на Орешарски стратегия 2014-2020. Заявихте, че е подготвена за публично обсъждане Пътна карта за електронно управление 2015–2020 г., въпреки че правителството на Орешарски прие такава през 2014 г.

От първите дни на Вашето правителство се заговори и за необходимостта от съкращения в държавната администрация, което по принцип беше заложено и в Държавния бюджет за 2015 г., но не беше реализирано

Това са само някои от направените заявки за работата Ви като ресорен вицепремиер. Сега, повече от половин година по-късно, бих желал да Ви попитам следното:

**Кое от намеренията Ви е изпълнено към днешна дата? Какви предприети от Вас мерки са дали осезаеми резултати и имат измерим ефект в полза на гражданите и бизнеса?**

**Кристиан Вигенин**